Nnipa a ɔgyina mu ma Dome-Kwabenya wɔ Mmarahyɛbadwam a ne din ne Sarah Adwoa Safo asane aba mmarahyɛbadwam.
Berɛ a Mmarahyɛbadwam nnipa no agyinaeɛsie no mu kyɛɛ mmienu no akyi wɔ berɛ a Dɔmkuo Kɛseɛ no rehwehwɛ sɛ anka Akwanya Agyinatufoɔ nsusuiɛ a wɔde too dwa sɛ wɔpɛ sɛ Sarah Adwoa Safo firi mu no bɛyɛ agyinaeɛsie a ɛtwa toɔ no akyi na asɛm yi siiɛ.
Dɔmkuo Kɛseɛ no redwene ho mpo dada sɛ wɔbɛtwe Mmarahyɛbadwam Kasamafo, Alban Bagbin de no akɔpue asɛnnibea kɛseɛ no anim wɔ Dome Kwabenya mmarahyɛbadwani no asɛnnie no ho.
Owura Bagbin asɛnnie no kɔsii sɛ, wɔde Akwanya Agyinatufoɔ no nsusuiɛ no bɛto wɔn nyinaa anim wɔ Mmarahyɛbadwam hɔ ama wɔasi ho gyinaeɛ.
Osei Kyei-Mensah Bonsu a ɔyɛ Dɔmkuo Kɛseɛ no kandini no kyerɛ sɛ asɛnnie no ankɔ yie, a na ɔreka sɛ ebia Ↄkasamafo no anhunu mmara no nkyerɛmu sɛdeɛ ɛsɛ.
Awuraa Safo sane baa ne nkyi no nso, yɛhunu no sɛ biribiara rekɔ so bɔkɔɔ ma no. Ↄka kyerɛɛ nsɛntwerɛfoɔ sɛ ɛyɛ no ahomeka sɛ wasane aba, ɛnna ɔkwan a wɔfaa so gyee no no yɛ deɛ ɛsɔ ani yie. Ↄkaa saa asɛm yi Obubuo 11 a na ɛyɛ Fiada. Ↄkyerɛɛ mu sɛ waba sɛ Mmarahyɛbadwani rebɛtoa ne dwumadie no so, na ɔrehwehwɛ sɛ nna a ɛdi akyire no bɛyɛ papa ama no.
Ansa na ɔrebɛfiri Mmarahyɛbadwam no, Akwanya Agyinatufoɔ no too nsa frɛɛ no mpɛn pii wɔ deɛ nti a wɔyi ne ho firi Mmarahyɛbadwam atenaseɛ no mu, nanso wankɔ wɔn frɛ no, ne saa nti Owura Bagbin twee n’asɛnnie no sensɛnee kakra a na ɔredennwene ho ahwɛ sɛ ɛsɛ sɛ wɔde to dwa sɛ Dome Kwabenya adwa no da mpan a.
Ↄkasamafo no danee Adwoa Safo, Henry Quartey, Ayawaso Mfimfini Fam Mmarahyɛbadwani ne Kennedy Ohene Agyapong, Assin Mfimfini Fam Mmarahyɛbadwani no asɛm no maa Akwanya Agyinatufoɔ no wɔ yi a wɔyii wɔn ho firii Mmarahyɛbadwam atenaseɛ 15 a ɛkɔɔ soɔ no mu berɛ a wɔansrɛ kwan no ho.
Na saa atenaseɛ yi yɛ deɛ ɛdi kan wɔ Mmarahyɛbadwa a ɛtɔ so Nnwɔtwe no mu.
Agyinatufoɔ no antumi amma wɔn nhyiamu a na wɔreyɛ afa wɔn nsusuiɛ a wɔde baa sɛ ɛsiane sɛ wayi ne ho afiri atenaseɛ no mu nna 15 no nti wɔmfa nto dwa sɛ n’adwa no da mpan no anwie pɛyɛ; wantumi anyɛ anokorɔ ansi gyinaeɛ.
Nanso Dɔmkuo Kɛseɛ no deɛ, wɔhwehwɛ sɛ wɔde bɛto dwa sɛ n’adwa no da mpan wɔ berɛ a wɔntwentwɛn so koraa sɛdeɛ Amammara no da no adi no.
ℇkyerɛ sɛ Awuraa Safo amfa akwanya bebrebe a wɔde maa no sɛ ɔmfa nyi ne ho ano sɛ ɔyii ne ho firii atenaseɛ no mu a obiara mmaa no kwan no anyɛ hwee.
Wei nyinaa mu no nso, Dɔmkuo kɛseɛ no Mmarahyɛbadwafoɔ no de 1992 Amammara no fa 97 (1) (c) ne Prof. Stephen Kwaku Asare ne Ↄmampanin Futufoɔ no ntam asɛnnie no agyinaeɛsie no ayɛ nhwɛsoɔ wɔ saa asɛm yi mu.
Dɔmkuo Ketewa Mmarahyɛbadwafoɔ a wɔka Agyinatufoɔ no ho no nso kyerɛ sɛ mmara no nhyehyɛeɛ fa bi kyerɛ sɛ ɛsiane sɛ yɛntee Awuraa yi anum asɛm wɔ asɛm yi ho no nti, ɛnni kwan sɛ wɔde to dwa sɛ n’adwa no da mpan.
Agyinatufoɔ kyerɛɛ sɛ, nkyerɛkyerɛmu a n’afɛfoɔ baanu a na wɔka ne ho, Owura Agyapong ne Owura Quartey de maeɛ sɛ wɔyi wɔn ho firii mu no yɛ deɛ ɛtɔ asom na nyansa wɔ mu.
